બનાસકાંઠાના દૂધ ઉત્પાદકો માટે જીવાદોરી સમાન બનાસ ડેરીની 50 મી વાર્ષિક સાધારણસભા બનાસ ઓઈલ યુનિટ, બાદરપુરા ખાતે ચેરમેન શંકરભાઈ ચૌધરીના અધ્યક્ષસ્થાને યોજાઈ હતી. તેમણે વિશાળ સંખ્યામાં ઉપસ્થિત રહેલા પશુપાલકોને સંબોધન કરતાં જણાવ્યું હતુ કે, બનાસ ડેરીએ દૈનિક દૂધ સંપાદન 57 લાખ લિટર કરીને ગુજરાતમાં અગ્રેસર રહીને વાર્ષિક દૂધ સંપાદન 166 કરોડ કિ.ગ્રા કર્યું છે. છેલ્લા અઢી વર્ષમાં દૂધનું સંપાદન 40 લાખથી વધી દૈનિક સર્વાધિક 65.81 લાખ કિ.ગ્રા થયું છે. પાઉચમાં વેચાતું દૂધ દૈનિક 15 લાખ લિટરથી વધારીને 21.58 લાખ લિટરે પહોચ્યું છે. છાશનું કુલ સરેરાશ દૈનિક વેચાણ વર્ષ 2012-13માં 83434 લિટર હતું તે વધીને વર્ષ 2017-18માં 250572 લિટર થયું છે. જ્યારે દહીંનું કુલ સરેરાશ દૈનિક વેચાણ વર્ષ 2012-13માં 5915 કિ.ગ્રા હતું તે વધીને વર્ષ 2017-18માં 39321 કિ.ગ્રા પહોચ્યું છે. આઈસ્ક્રીમનું સરેરાશ દૈનિક વેચાણ વર્ષ 2016-17માં સર્વાધિક 66 હજાર લિટર હતું જે વધીને વર્ષ 2017-18માં સર્વાધિક 93 હજાર લિટરે પહોચ્યું છે.